有雪
作者：曹勛
朝代：宋

paragraphs: 有雪有雪何不時，號令無乃乖其宜。
玄冥失職變常燠，草木不黄流不澌。
羣蟄開張動平陸，廣野宮闕騰蛟螭。
方今春王布仁政，育養萬物如嬰兒。
爾何干職助陰沴，致使造物無威儀。
四序平分佐天吏，物色消長隨指揮。
元綱既絕亂箕斗，五行顛倒盈縮虧。
安得調元按天步，太微受事三光齊。
璇璣不愆四七正，時歌玉燭滋黔黎。
爾之不職有常律，司辰執僇歸攝提。
願得唐虞二八一十六相佐天子，雷風時至無錯迷。